section_heading: Životopis
paragraph_text: Mjesto rođenja H. Molla je nepoznato, kao i njegovo podrijetlo. Zbog čestih putovanja u Nizozemsku neki pretpostavljaju da je rođen u Amsterdamu ili Rotterdamu, dok ga drugi na temelju prezimena smatraju Nijemcem iz Bremena. Moll se 1678. godine preselio u Englesku i otvorio je knjižaru u Londonu. Zemljovide je počeo izrađivati služeći se starijim radovima J. Senexa i E. Bowena, a od 1690-ih radio je kao graver za ugledne izdavače. Tih godina izdaje Thesaurus Geographicus, svoj prvi nezavisni rad koji je postigao veliki poslovni uspjeh što ga je nagnalo da se okuša kao samostalni izdavač. Sljedeća tri desetljeća izradio je više kvalitetnih atlasa među kojima su najznačajniji Atlas Manuale iz 1709., The World Described iz 1715., Atlas Geographus iz 1717., te Atlas Minor iz 1719. godine. Mollova inovacija bili su tzv. džepni globusi na koje je često uključivao opise pomorskih putovanja i istraživanja svojih prijatelja. Njegov opus upamćen je po iznimnoj kvaliteti, ali i po političkoj motiviranosti. Jedan od takvih primjera je nazivanje Atlantskog oceana „morem Britanskog Carstva”.